A Bizottság 2025/2001/EK rendelete

(2001. október 16.)

a 729/70/EGK tanácsi rendeletnek az EMOGA Garanciarészlege számla-elszámolási eljárása tekintetében történő alkalmazására vonatkozó részletes szabályok megállapításáról szóló 1663/95/EK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a közös agrárpolitika finanszírozásáról szóló, 1999. május 17-i 1258/1999/EK tanácsi rendeletre [1] és különösen annak 4. cikke (8) bekezdésére, 6. cikke (2) bekezdésére és 7. cikke (5) bekezdésére,

mivel:

(1) Az 1258/1999/EK rendelet 9. cikkének (1) bekezdése, valamint a legutóbb az 1863/2001/EK rendelettel [2] módosított, az 1663/95/EK rendeletnek a tagállamok által az EMOGA Garanciarészlege számláinak elszámolása végett a Bizottság rendelkezésére bocsátandó számviteli adatok formája és tartalma tekintetében történő alkalmazására vonatkozó részletes szabályok megállapításáról szóló, 1999. október 25-i 2390/1999/EK bizottsági rendelet [3] 2. cikkének (2) bekezdése előírja, hogy a tagállamoknak a Bizottság kérésére rendelkezésre kell bocsátaniuk a számviteli adataikat. A legutóbb a 2245/1999/EK rendelettel [4] módosított, a 729/70/EGK tanácsi rendeletnek az EMOGA Garanciarészlege számla-elszámolási eljárása tekintetében történő alkalmazására vonatkozó részletes szabályok megállapításáról szóló, 1995. július 7-i 1663/95/EK bizottsági rendelet [5] 4. cikkének (1) bekezdését hozzá kell igazítani e szabályokhoz.

(2) A behajtandó összegekről szóló jelentésre vonatkozó követelmények eltérőek az 1663/95/EK rendelet 5. cikke szerinti éves kimutatás, illetve a legutóbb az 1934/2001/EK rendelettel [6] módosított, a tagállamok által továbbítandó adatokról és az Európai Mezőgazdasági Orientációs és Garanciaalap (EMOGA) Garanciarészlege által finanszírozott kiadások havi könyveléséről szóló, 1996. február 16-i 296/96/EK bizottsági rendelet [7] 3. cikkének (6a) bekezdése szerinti havi beszámoló esetében. E követelményeket az 1663/95/EK rendelet 5. cikke (1) bekezdésének módosításával össze kell hangolni.

(3) Az 1244/2001/EK rendelettel [8] módosított, a közös agrárpolitika keretébe tartozó közvetlen támogatási rendszerek közös szabályainak megállapításáról szóló, 1999. május17-i 1259/1999/EK tanácsi rendelet [9] 5. cikke (2) bekezdésének megfelelően a tagállamok az említett rendelet 3. és 4. cikke szerinti támogatások csökkentése vagy megszüntetése révén felszabaduló pénzösszegeket felhasználhatják egyes intézkedésekhez a vidékfejlesztési támogatások keretében. A kifizetett támogatásokból így megmaradt pénzösszegeket az egyes kifizető ügynökségeknek nyitott külön számlákon vagy a kizárólag a kiegészítő közösségi támogatás finanszírozására szolgáló, a tagállam által nyitott külön, egyedi számlán kell jóváírni. E számlának is be kell kerülnie az 1663/95/EK rendelet 4. cikke (1) bekezdésének a) pontja szerinti éves beszámolóba.

(4) A kifizető ügynökségek akkreditációjának követelményeire vonatkozó iránymutatásokat az igények számítógépes rendszerrel történő feldolgozása tekintetében frissíteni kell a számítógépes feldolgozás terén lezajlott fejlődés figyelembevételével.

(5) Mivel az e rendeletben előírt intézkedések összhangban vannak az Alap Bizottságának véleményével,

ELFOGADTA EZT A RENDELETET:

1. cikk

Az 1663/95/EK rendelet a következőképpen módosul:

1. A 2. cikk (1) bekezdésében az első albekezdés utolsó francia bekezdését és a második albekezdés első mondatát el kell hagyni.

2. A 2. cikk (3) bekezdésében az "(1) bekezdésben" szöveg helyébe az "e rendelet 4. cikke (1) bekezdésének c) pontjában" szöveg lép.

3. A 4. cikk az (1) bekezdés végén a következő szöveggel egészül ki:

"c) a statisztikai és ellenőrzési célból szükséges számviteli adatok teljes nyilvántartását az e rendelet 2. cikkének (3) bekezdése alapján megállapított formában és tartalommal."

4. A 4. cikk (2) bekezdése helyébe a következő szöveg lép:

"(2) Az (1) bekezdésben említett okiratokat és számviteli adatokat az érintett pénzügyi év végét követő év február 10-ig meg kell küldeni a Bizottságnak. Az (1) bekezdés a) és b) pontjában említett okiratokat négy példányban, vagy egy példányban egy elektronikus változattal együtt kell megküldeni."

5. Az 5. cikk (1) bekezdése helyébe a következő szöveg lép:

"(1) A 4. cikk (1) bekezdésének a) pontjában említett számlák a következőket tartalmazzák:

a) közösségi költségvetési tételenként és altételenként összesített kiadások;

b) az éves kimutatásban szereplő kiadások és a 296/96/EK rendelet 3. cikkének (5) bekezdésében említett dokumentum azonos időszakra vonatkozó havi beszámolójában kimutatott kiadások közötti eltérések táblázata, tételenkénti és altételenkénti bontásban; ezt altételenként az egyes eltérések magyarázata kíséri;

c) a 296/96/EK rendelet 3. cikke (6a) bekezdésének a) pontjában említett, a pénzügyi év végére vonatkozó táblázat;

d) az intervenciós műveletek összefoglalása és nyilatkozat a készleteknek a pénzügyi év végén meglévő mennyiségéről és helyéről;

e) annak megerősítése, hogy az intervenciós raktározás keretében minden készletmozgás részletei szerepelnek a kifizető ügynökség nyilvántartásában;

f) a 296/96/EK rendelet 3. cikke (6a) bekezdése b) pontjában említett, a pénzügyi év végére vonatkozó táblázatok."

6. A melléklet 6. pontja vi. alpontjának helyébe a következő szöveg lép:

"A számítógépes adatok bizalmas kezelését, integritását és elérhetőségét az egyes kifizető ügynökségek szervezeti felépítésének, személyi állományának és technológiai felszereltségének megfelelően kialakított intézkedések révén kell biztosítani. A pénzügyi és műszaki ráfordításnak arányban kell állnia a ténylegesen fennálló veszély nagyságával.

A felhasznált számítógépes rendszerben megfelelő eljárásokat kell alkalmazni a következő részterületekre:

a) általános szervezés, irányítás és auditálás;

b) fizikai biztonság;

c) logikai biztonság;

d) rendszerfejlesztés, programozás és karbantartás;

e) rutinműveletek;

f) telekommunikáció;

g) mikroszámítógépek;

h) készenléti terv készítése;

i) alkalmazások ellenőrzése."

2. cikk

Ez a rendelet az Európai Közösségek Hivatalos Lapjában való kihirdetését követő hetedik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2001. október 16-án.

a Bizottság részéről

Franz Fischler

a Bizottság tagja

[1] HL L 160., 1999.9.26., 103. o.

[2] HL L 259., 2001.9.27., 1. o.

[3] HL L 295., 1999.11.16., 1. o.

[4] HL L 273., 1999.10.23., 5. o.

[5] HL L 158., 1995.7.8., 6. o.

[6] HL L 262., 2001.10.2., 8. o.

[7] HL L 39., 1996.12.17., 5. o.

[8] HL L 173., 2001.6.27., 1. o.

[9] HL L 160., 1999.6.26., 113. o.

--------------------------------------------------